John Francis Clauser
John Francis Clauser er en amerikansk fysiker, der i 2022 modtog Nobelprisen i fysik sammen med franskmanden Alain Aspect og østrigeren Anton Zeilinger for deres eksperimenter med entanglement (eller sammenfiltring) og tests af Bells ulighed, samt pionerarbejde inden for kvanteinformation.
Clauser blev uddannet ved California Institute of Technology og Columbia University. Han forskede ved University of California, Berkeley og Lawrence Berkeley National Laboratory. Han har senere arbejdet i sit eget firma.
Fra slutningen af 1960'erne designede Clauser i samarbejde med fysikeren og filosoffen Abner Shimony (1928-2015) kvanteoptiske eksperimenter for at teste Bells ulighed. De første eksperimenter blev udført af Clauser og Stuart Jay Freedman (1944-2012) i 1972, og de viste et brud med Bells ulighed. Det betyder, at kvantemekanikkens forudsigelser blev bekræftet og ikke kan erstattes med en teori med såkaldt skjulte variable.